SKRIFTLIG FORESPØRGSEL E-1152/03

af Joke Swiebel (PSE) til Rådet

(1. april 2003)

Om: Turister på transit gennem Bulgarien afpresning

I de seneste år har nederlandske borgere på vej gennem Bulgarien til Tyrkiet i forbindelse med (sommer)ferien regelmæssigt været udsat for afpresning og andre tvivlsomme metoder fra bulgarske tjenestemænds side. Der er mange måder, hvorpå der opkræves penge, f.eks. i form af bøder, afgifter eller visum ved grænsen. Rådet vil få tilsendt materiale med beskrivelse af tilfælde, som er udarbejdet af den nederlandske sammenslutning Inspraakorgaan Turken in Nederland.

Rådet må efter min mening have tilstrækkeligt kendskab til problemet, idet det spanske formandskab i maj 2002 forelagde spørgsmålet for den bulgarske udenrigsminister. Så vidt jeg forstår, forhandler konsulerne fra EU-landene (eller har allerede forhandlet) om, hvordan de kan tage problemet op over for de bulgarske myndigheder.

Om et par måneder er det igen sommerferie, og mange mennesker vil begive sig til Tyrkiet via Bulgarien og Balkan. Kan Rådet redegøre for, hvad resultatet har været af de nævnte samtaler? Kan Rådet oplyse, hvilke foranstaltninger det herefter har truffet for at henlede de berørte bulgarske myndigheders opmærksomhed på problemet med afpresning af turister i Bulgarien? Hvilke løsninger er der fundet frem til med henblik på at hindre, at endnu flere turister i fremtiden bliver ofre for denne praksis? Hvilke muligheder tilbyder EU-landenes ambassader og konsulater i Bulgarien for at modtage klager og at henvise de personer, der har været udsat for bedrageri, til de bulgarske retslige myndigheder, så de eventuelt kan kræve erstatning for de beløb, de har mistet?

Svar

(29. september 2003)

Rådet deler det ærede medlems bekymring over turisters sikkerhed i Bulgarien. De beklagelige begivenheder i de seneste år har yderligere forstærket det pres, som EU allerede udøvede under sine kontakter med Bulgarien.

Selv om det ikke ligger inden for Rådets kompetence at undersøge individuelle sager, spiller det dog indirekte en rolle i den løbende kontrol af, hvor langt kandidatlandene er kommet med tilpasningen til gældende RIA-regler, hvilket omfatter retsstatsforhold. Så vidt vi er underrettet, har de bulgarske myndigheder indtil nu truffet en række specifikke anti-korruptionsforanstaltninger, hvis gennemførelse både Rådet og Kommissionen vil følge nøje indtil tiltrædelsesdagen.(1) I Kommissionens periodiske rapport fra 2002 om Bulgariens fremskridt mod tiltrædelse blev det også anerkendt, at der var sket fremskridt på dette punkt.

I forbindelse med Europaaftalen med Bulgarien, udvidelsesforhandlingerne og tiltrædelsespartnerskabet med Bulgarien har Kommissionen og medlemsstaterne gentagne gange på det kraftigste opfordret Bulgarien til at træffe de nødvendige foranstaltninger til at hindre hændelser som de af det ærede europaparlamentsmedlem omtalte. I det for nylig forelagte forslag til Rådets afgørelse om de principper, prioriteter, mellemliggende mål og betingelser, der skal indgå i tiltrædelsespartnerskabet med Bulgarien(2) opfordres myndighederne f.eks. indtrængende til udvidelse af bekæmpelsen af korruption i lovhåndhævelsesorganer gennem () udarbejdelse af et program til forebyggelse af korruption samt en etisk kodeks for embedsmænd i indenrigsministeriet, især færdsels- og grænsepoliti ()

Unionen vil fortsat følge udviklingen på dette område nøje, navnlig inden for de organer, der er oprettet ved Europa-aftalen (Associeringsrådet, Associeringsudvalget og underudvalg).

Endelig er det i denne forbindelse af interesse at erindre om, at ét af de fire antikorruptionsprojekter, der som led i 2002-Phare-programmet er blevet godkendt, specifikt drejer sig om korruption i politistyrkerne.

(1) Tilsynsforvaltningen har i Indenrigsministeriet oprettet en afdeling, der specifikt tager sig af korruption. En separat sektion i NSCOC (National Service for Combating Organized Crime) efterforsker mulige korruptionsbaserede forbindelser mellem medlemmer af den offentlige og forvaltning og lokalforvaltninger og organiserede kriminelle grupper. Det nationale politi har udarbejdet et program for bekæmpelse af økonomisk kriminalitet 2000-2006, som indeholder foranstaltninger mod korruptionsrelateret kriminalitet. Grænsepolitiet har iværksat flere foranstaltninger til bekæmpelse af korruption: et direkte telefonnummer til anonyme henvendelser, en postkasse til rejsende, der ønsker at klage over grænsepolitiet, og en specialenhed med ansvar for forebyggelse og afsløring af korrupt adfærd.

(2) KOM(2003) 142 endelig udgave af 26.3.2003.